
PROIECT
CONSILIUL SUPERIOR AL MAGISTRATURII
SECȚIA PENTRU PROCURORI
[bookmark: numar_hot]HOTĂRÂREA nr. ......
din .................

pentru aprobarea Metodologiei privind detașarea și delegarea procurorilor

	În temeiul dispozițiilor art. 133 alin. (5) şi (7) din Constituția României, republicată, şi ale art. 23 alin. (1) din Legea nr. 317/2004 privind Consiliul Superior al Magistraturii, republicată, cu modificările şi completările ulterioare, 
	având în vedere prevederile art. 57 – 59 din Legea nr. 303/2004 privind statutul judecătorilor și procurorilor, republicată, cu modificările și completările ulterioare, cu ……. voturilor membrilor prezenți,


SECȚIA PENTRU PROCURORI A
CONSILIULUI SUPERIOR AL MAGISTRATURII
HOTĂRĂŞTE:


Art. 1 –  Se aprobă Metodologia privind detașarea și delegarea procurorilor, prevăzută în Anexa care face parte integrantă din prezenta hotărâre.
    	 
	Art. 2 - Prezenta hotărâre se publică pe pagina de internet a Consiliului Superior al Magistraturii.


Dată în Bucureşti, la data de ........... 2022


[bookmark: presedinte]



Vicepreşedintele Consiliului Superior al Magistraturii,
Procuror Nicolae – Andrei SOLOMON



[bookmark: 5108720]         


















Anexă la Hotărârea Secției pentru procurori a Consiliului Superior al Magistraturii nr….din…



METODOLOGIE
privind detașarea și delegarea procurorilor


Cap. I
Detaşarea procurorilor


[bookmark: 5661850]    Art. 1 - (1) Detaşarea procurorilor la alte parchete se dispune de Secţia pentru procurori a Consiliului Superior al Magistraturii, cu acordul scris al acestora, la cererea motivată a conducătorului parchetului la care se solicită detaşarea.
   (2) Detaşarea nu poate fi dispusă decât la un parchet la care procurorul are dreptul să funcţioneze.
    (3) Procurorii care au promovat efectiv în funcţii de execuţie la parchete superioare nu pot fi detaşaţi timp de cel puţin 2 ani de la data promovării.
    (4) Persoanele numite în condiţiile art. 33 din Legea nr. 303/2004 privind statutul judecătorilor și procurorilor, republicată, cu modificările şi completările ulterioare, nu pot fi detaşate timp de cel puţin 3 ani de la numirea în funcţie.
[bookmark: 5661851]    Art. 2 - (1) Cererea de detaşare însoţită de acordul scris al procurorului a cărui detaşare se solicită se depune la Consiliul Superior al Magistraturii.
    (2) Direcţia resurse umane şi organizare din cadrul aparatului propriu al Consiliului Superior al Magistraturii solicită avizul conducătorului parchetului la care funcționează procurorul, care va include informații inclusiv sub aspectul situației posturilor vacante temporar și a celor care se vor vacanta într-un termen de cel mult 6 luni.
   (3) Avizul se transmite în scris în termen de cel mult 5 zile de la data solicitării.
   (4) Direcţia resurse umane şi organizare întocmeşte, în termen util, un referat în care prezintă datele relevante privind cariera procurorului, motivele pe care se întemeiază cererea, situaţia posturilor ocupate, a posturilor vacante, a celor care urmează a se vacanta şi a posturilor temporar vacante, volumul de activitate și încărcătura pe procuror, inclusiv încărcătura pe schemă, la parchetele implicate în procedura de detașare, raportate la media pe ţară, precum și mențiuni privind incidența situațiilor prevăzute la art. 1 alin. (3) și (4).
    (5) Dacă procurorul detaşat ocupă o funcţie de conducere în cadrul parchetului, în termen de 6 luni de la hotărârea Secţiei pentru procurori prin care s-a dispus detaşarea, optează pentru funcţia de conducere sau pentru funcţia pe care o ocupă prin detaşare.
    (6) Opţiunea se formulează în scris şi se depune la Consiliul Superior al Magistraturii.
    (7) În cazul în care procurorul detaşat nu a optat pentru funcţia de conducere sau nu a exprimat nicio opţiune, funcţia de conducere respectivă devine vacantă la expirarea termenului prevăzut la alin. (5). 
[bookmark: 5661852]    Art. 3 - (1) Detaşarea procurorilor la Consiliul Superior al Magistraturii, Institutul Naţional al Magistraturii, Şcoala Naţională de Grefieri, Ministerul Justiţiei şi unităţile subordonate acestuia se dispune de Secţia pentru procurori a Consiliului Superior al Magistraturii, la cererea motivată a instituţiei la care se solicită detaşarea. În cerere se menţionează şi funcţia şi atribuţiile postului în care se solicită detaşarea.
     (2) Dispoziţiile art. 2 se aplică în mod corespunzător.
   (3) Procurorii care intenționează să participe la un concurs pentru ocuparea unui post de formator cu normă întreagă în cadrul Institutului Național al Magistraturii sau la o procedură de selecție pentru ocuparea unui post de personal de instruire în cadrul Școlii Naționale de Grefieri sunt obligați să solicite acordul Secției pentru procurori cu privire la eventuala detașarea, în termen de 10 zile de la publicarea anunțului privind declanșarea concursului, respectiv procedurii de recrutare a personalului de instruire. În procedura de exprimare a acordului, dispozițiile art. 2 alin. (1)-(4) se aplică în mod corespunzător.
(4) În procedura de soluționare a cererii de detașare, în cazul procurorilor prevăzuți la alin. (3) pentru care Secția pentru procurori și-a exprimat acordul cu privire la eventuala detașare, referatul întocmit de Direcția resurse umane și organizare conține doar date relevante privind cariera procurorului și elementele care nu puteau fi avute în vedere la exprimarea acordului prealabil.
     (5) În cazul în care se solicită detașarea procurorilor la Consiliul Superior al Magistraturii, Inspecția Judiciară, Ministerul Justiției și unitățile subordonate acestora, referatul întocmit de Direcția resurse umane și organizare cuprinde mențiuni și cu privire la natura funcției în care se solicită detașarea, măsura în care aceasta corespunde statutului funcției de procuror și experiența specifică a magistratului în acel domeniu. 
[bookmark: _GoBack](6) Pentru încadrarea procurorului detaşat pe o altă funcţie decât cea pentru care a fost admisă cererea de detaşare este necesară solicitarea acordului prealabil al Secţiei pentru procurori din cadrul Consiliului Superior al Magistraturii.
[bookmark: 5661853]    Art. 4 - (1) Procurorii care intenţionează să participe la un concurs pentru ocuparea unui post la o instituţie internaţională cu atribuţii judiciare, cu excepţia situaţiilor prevăzute la art. 641 din Legea nr. 303/2004, republicată, cu modificările şi completările ulterioare, sunt obligaţi să solicite acordul Secţiei pentru procurori cu privire la eventuala detaşare în cadrul acesteia, anterior participării la procedurile de selecţie.
    (2) Dispoziţiile art. 2 alin. (1)-(4) şi ale art. 3 alin. (5) se aplică în mod corespunzător.
[bookmark: 5661854][bookmark: 5661855]    Art. 5 - Soluţionarea cererilor de prelungire a detaşării se realizează în conformitate cu dispoziţiile art. 1 - 3, care se aplică în mod corespunzător.
Art. 6 - Detaşarea încetează:
a) la expirarea termenului pentru care a fost dispusă;
b) la cererea celui care a solicitat detașarea ori a procurorului detașat;
c) la expirarea termenului de 6 luni de la hotărârea Secției pentru procurori prin care s-a dispus detașarea, atunci când procurorul detașat ocupă o funcție de conducere în cadrul parchetului și optează pentru aceasta, în condițiile art. 2 alin. (5);
d) la pierderea gradului profesional corespunzător funcției în care s-a dispus detașarea, ca sancțiune disciplinară, în cazul detașării la un alt parchet;
e) ca urmare a eliberării din funcția de procuror.


[bookmark: 5661856]    Cap. II
    Delegarea procurorilor în funcţii de execuţie


[bookmark: 5661857]    Art. 7 - (1) Secţia pentru procurori a Consiliului Superior al Magistraturii dispune:
    a) delegarea procurorilor la Parchetul de pe lângă Înalta Curte de Casaţie şi Justiţie, la Direcţia Naţională Anticorupţie şi Direcţia de Investigare a Infracţiunilor de Criminalitate Organizată şi Terorism sau din cadrul acestora la alte unităţi de parchet;
    b) delegarea procurorilor în cadrul parchetelor de pe lângă curţile de apel sau din cadrul acestora la o unitate de parchet din circumscripţia altui parchet de pe lângă curtea de apel;
     c) delegarea procurorilor de la un parchet de pe lângă judecătorie sau tribunal la un alt parchet de pe lângă judecătorie sau tribunal aflat în circumscripţia altui parchet de pe lângă curtea de apel.
   (2) Delegarea nu poate fi dispusă decât la un parchet la care procurorul are dreptul să funcţioneze.
    (3) Procurorii care au promovat efectiv în funcţii de execuţie la parchete superioare nu pot fi delegaţi la alte unităţi de parchet timp de cel puţin 2 ani de la data promovării.
    (4) Persoanele numite în condiţiile art. 33 din Legea nr. 303/2004, republicată, cu modificările şi completările ulterioare, nu pot fi delegate la alte unităţi de parchet timp de cel puţin 3 ani de la numirea în funcţie.
    (5) Delegarea se dispune doar cu acordul scris al procurorului a cărui delegare se solicită.
[bookmark: 5661858]    Art. 8 - (1) Solicitarea privind delegarea se transmite Consiliului Superior al Magistraturii de către procurorul general, respectiv de către procurorii șefi ai direcțiilor specializate.
    (2) Dispoziţiile art. 2 alin. (2)-(4) se aplică în mod corespunzător.
    (3) Solicitarea privind delegarea se transmite Consiliului cu cel puţin 20 de zile înainte de data de la care se cere delegarea.
[bookmark: 5661859]    Art. 9 - (1) Delegarea procurorilor de la parchetul de pe lângă curtea de apel la parchetele de pe lângă tribunalele sau la parchetele de pe lângă judecătoriile din circumscripţia acestuia se dispune de către procurorul general al parchetului de pe lângă curtea de apel.
    (2) Delegarea procurorilor de la parchetele de pe lângă tribunale şi de pe lângă judecătorii la alte parchete de pe lângă tribunale şi de pe lângă judecătorii din circumscripţia aceluiaşi parchet de pe lângă curtea de apel se dispune de procurorul general al parchetului de pe lângă curtea de apel.
    (3) Procurorul general al parchetului de pe lângă curtea de apel comunică, în termen de 5 zile, Secţiei pentru procurori a Consiliului Superior al Magistraturii şi procurorului general al Parchetului de pe lângă Înalta Curte de Casaţie şi Justiţie ordinele date cu privire la delegarea procurorilor, prelungirea sau, după caz, încetarea delegării acestora.
    (4) Dispoziţiile art. 7 alin. (2) - (5) se aplică în mod corespunzător.
[bookmark: 5661860]    Art. 10 - (1) Delegarea încetează:
a) la expirarea termenului pentru care a fost dispusă;
b) la data la care funcția este ocupată, în condițiile legii;
c) la pierderea gradului profesional corespunzător funcției în care s-a dispus delegarea, ca sancțiune disciplinară;
d) ca urmare a eliberării din funcția de procuror;
e) la solicitarea procurorului delegat sau a conducătorului parchetului în cadrul căruia acesta funcţionează prin delegare.
    (2) Secţia pentru procurori poate dispune încetarea delegării şi la cererea motivată a conducătorului parchetului din cadrul căruia a fost delegat procurorul.
[bookmark: 5661861]

    Cap. III
    Delegarea procurorilor în funcţii de conducere
[bookmark: 5661862]
    Art. 11 - (1) Delegarea în funcţii de conducere a procurorilor se dispune, cu acordul scris al acestora, de către Secţia pentru procurori a Consiliului Superior al Magistraturii, până la ocuparea funcţiei prin numire în condiţiile Legii nr. 303/2004, republicată, cu modificările şi completările ulterioare.
    (2) Dispozițiile art. 7 alin. (2)-(4) se aplică în mod corespunzător.
    (3) Propunerea de delegare se formulează de către:
    a) procurorul general al Parchetului de pe lângă Înalta Curte de Casaţie şi Justiţie pentru delegarea în funcţii de conducere a procurorului general al parchetului de pe lângă curtea de apel, a procurorului şef al Direcţiei Naţionale Anticorupţie şi a procurorului şef al Direcţiei de Investigare a Infracţiunilor de Criminalitate Organizată şi Terorism;
    b) procurorul general al Parchetului de pe lângă Înalta Curte de Casaţie şi Justiţie sau al parchetului de pe lângă curtea de apel pentru celelalte funcţii de conducere din cadrul acestor unităţi de parchet;
c) procurorul şef al Direcţiei Naţionale Anticorupţie sau al Direcţiei de Investigare a Infracţiunilor de Criminalitate Organizată şi Terorism pentru celelalte funcţii de conducere din cadrul acestor direcţii;
    d) procurorul general al parchetului de pe lângă curtea de apel pentru delegarea în funcţia de prim-procuror al parchetului de pe lângă tribunal sau al parchetului de pe lângă judecătoria din circumscripţia sa;
    e) prim-procurorul parchetului de pe lângă tribunal sau al parchetului de pe lângă judecătorie pentru adjuncţii acestora, precum şi pentru procurorii şefi de secţie din cadrul acestor unităţi de parchet.
    (4) Propunerea de delegare formulată în condiţiile alin. (3) lit. e) se transmite Secţiei pentru procurori de către procurorul general al parchetului de pe lângă curtea de apel în circumscripţia căreia se află unitatea de parchet la care se propune delegarea.
[bookmark: 5661863]    Art. 12 - (1) Propunerea de delegare se transmite Consiliului Superior al Magistraturii, însoţită de următoarele:
    a) acordul procurorului propus pentru delegarea într-o funcţie de conducere;
    b) declaraţiile prevăzute de art. 48 alin. (11) din Legea nr. 303/2004, republicată, cu modificările şi completările ulterioare;
    c) în cazul prevăzut de art. 11 alin. (3) lit. e), punctul de vedere al procurorului general al parchetului de pe lângă curtea de apel în circumscripţia căruia se află unitatea de parchet la care se propune delegarea, iar dacă delegarea se cere pentru o funcţie de conducere din cadrul unui parchet de pe lângă judecătorie, şi punctul de vedere al prim-procurorului parchetului de pe lângă tribunal.
    (2) În cazul în care propunerea formulată are în vedere delegarea procurorului în funcţii de conducere din cadrul unui parchet de pe lângă judecătorie, aceasta va cuprinde, dacă este necesar, şi referiri la îndeplinirea condiţiilor prevăzute de art. 50 alin. (5) din Legea nr. 303/2004, republicată, cu modificările şi completările ulterioare.
    (3) Direcţia resurse umane şi organizare întocmeşte, în termen util, un referat în care prezintă pe scurt datele relevante privind cariera de procuror a celui propus a fi delegat şi situaţia funcţiei vacante pentru care se propune delegarea. Referatul va conţine menţiuni privind depunerea înscrisurilor prevăzute la alin. (1) şi conţinutul acestora.
    (4) Atunci când Secţia pentru procurori a Consiliului Superior al Magistraturii apreciază necesar, procurorul a cărui delegare se propune susţine un interviu în faţa Secţiei. Interviul poate fi realizat şi prin videoconferinţă.
    (5) În cazurile prevăzute de art. 11 alin. (3) lit. c) - e), Secţia pentru procurori a Consiliului Superior al Magistraturii comunică, în termen de 5 zile, procurorului general al Parchetului de pe lângă Înalta Curte de Casaţie şi Justiţie hotărârile date cu privire la delegarea procurorilor în funcţii de conducere, prelungirea sau, după caz, încetarea delegării acestora.
[bookmark: 5661864]    Art. 13 - (1) Delegarea încetează:
    a) la expirarea termenului pentru care a fost dispusă;
    b) la data la care funcţia este ocupată prin numire, în condiţiile Legii nr. 303/2004, republicată, cu modificările şi completările ulterioare, dacă această dată se situează în interiorul termenului prevăzut la lit. a);
c) la pierderea gradului profesional corespunzător funcției în care s-a dispus delegarea, ca sancțiune disciplinară;
d) ca urmare a eliberării din funcția de procuror;
e) la cererea procurorului delegat sau a conducătorului parchetului în cadrul căruia acesta funcţionează prin delegare.
   (2) Secţia pentru procurori poate dispune încetarea delegării şi la cererea motivată a conducătorului parchetului din cadrul căruia a fost delegat procurorul.

Consiliul Superior al Magistraturii este garantul independentei justitiei”
(art. 133 alin.1 din Constitutie, republicata)

